b'\n_START_ARTICLE_\nAzurit\n_START_SECTION_\nNahajali\xc5\xa1\xc4\x8da\n_START_PARAGRAPH_\nV Sloveniji najdemo azurit na ve\xc4\x8d mestih, ve\xc4\x8dinoma v obliki tankih \xc5\xbeilic ali pa prevlek. Med lep\xc5\xa1imi je azurit, najden v Savskih jamah nad Jesenicami.Tudi danes je \xc5\xa1e mogo\xc4\x8de najti posamezne intezivno obarvane prevleke na apnencu, skupaj z malahitom. Vztrajen zbiralec bo na\xc5\xa1el azurite na nekaterih odvalih starih bakrovih rudi\xc5\xa1\xc4\x8d, skupaj z drugimi bakrovimi minerali. V nekaterih starej\xc5\xa1ih literaturah so opisana nahajali\xc5\xa1\xc4\x8da na Ro\xc5\xbeci nad Hru\xc5\xa1ico, v Litiji in Podkraju pri Rade\xc4\x8dah ter na Rem\xc5\xa1niku in Stegovniku._NEWLINE_Tako kot malahit je tudi azurit zelo raz\xc5\xa1irjen mineral. Najbogatej\xc5\xa1a najdi\xc5\xa1\xc4\x8da so v Franciji (Chessy), Italiji (Calabona in Rosas na Sardiniji), Gr\xc4\x8diji (Laurion), Nem\xc4\x8diji (Calw, Mechernich in Wallerfangen), na \xc4\x8ce\xc5\xa1kem (\xc4\x8cesk\xc3\xbd Brod), Slova\xc5\xa1kem (\xc5\xa0pania Dolina), v Romuniji, Rusiji, ZDA (Bisbee v Arizoni, Utah), \xc4\x8cilu, Mehiki (San Carlos, Mazapil, Zacatecas), Maroku (Touissit), Namibiji (Tsumeb), Perziji in Avstraliji (Broken Hill).\n_START_SECTION_\nUporaba\n_START_PARAGRAPH_\nAzurit uporabljajo predvsem za izdelovanje okrasnih predmetov. Za nakit se brusi v obliki\xc2\xa0\xc2\xbbkabo\xc5\xa1onov\xc2\xab, lahko celo fasetno, vendar je ob\xc4\x8dutljiv. V preteklosti so ga uporabljali tudi za barvilo (gorsko plavo ali armenski kamen)._NEWLINE_Kot ruda je manj pomemben, zato pa zanimivej\xc5\xa1i za znanstvenike in zbiralce.'